ENA vica na yabaki sa sivi, eda dau rogoca ni kacabote se kune na waiwai mai Ra, mai Malake, ena bati ni wai vaka oya mai Nakorotubu.
E dau kacivaki ka rogovaki raraba na i tukutuku ni kena sa laurai na waiwai me qaqi mai kina na waiwai ni motoka.
Oqo e dau tiko ena loma ni qele kei na boto ni waitui, ka ra dau kilai kina na wekada mai na vanua vaka Arapea ena vuku ni i yau bula oqo.
Ena neitou a gole vakacakacaka e Nakorotubu, e se ka sa deivaki tikoga vei Qasenivuli vakacegu Kuliniasi Loco na nona a raica ena batini waitui ena koro oqo o Saioko na waiwai.
Oya se gauna sara nei Rabuka ena nona se veiliutaki tiko ena 1990 vakacaca.
Ena dua na mataka na neimami gade mai batini baravi e sa vude tu ka loaloa na waitui, ni da raica ga yani ka tara eda kila saraga ni waiwia.
Au mani takica sara na waiwai oqo ka kauta sara ki na tabana ni Mineral Resources e Nabua, ka vakau sara ki Ositerelia me laki vakadeitaki na ka e sa kunei oqo ena neimami bati ni baravi.
Sa oti tale e vica na macawa me qai laki tarogi yani, e tukuni ga ni oya e dua na waiwai na diesel ka vunitaki tu ena gauna ni i Valu Levu.
E sega ni dua na pepa e soli mai, me vakadeitaki ni a laki vakadikevi ka me laurai mai ena pepa se cava dina e laurai ena neimami bati ni uciwai oya.
E levu na kaivalagi kei na kai Javani era mai taro sara ena veika emai laurai ena vanua oqo, e kaya o Loco.
E nanuma deivaki ni sega ni a caka vakavinaka ka dua na qito duka ena vuku ni kena dau sega ni vakamatatataki kivei ira na lewenivanua ni dau laurai e dua na i yau bula me vakataka e laurai ena batini uciwai oqo e Saioko.
E nanuma talega ni dau maroroya tiko o tamana e dua na vatu e kabi tu kina na koula, ka a kelici mai ena dua na mua ni koro oqo ena gauna era sa mai vakoro kina ena korovou era tiko kina oqo ni oti na gauna ni Misila Levu e Viti.
E vakaraitaka o Loco ni levu sara na i yau bula e tu oqo e na noda vanua ka ra sa vo me ra na vakaraitaki ira mai ena kena gauna ga.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn